6 Akanya ka kgang ya ga Jefetha, yo e neng e le moatlhodi kwa Iseraele mo lekgolong la bo12 la dingwaga B.C.E. O ne a direla Jehofa maikano ano: “Fa ruri o ka tsenya bomorwa Amona mo seatleng sa me, foo go tla diragala gore yo o tla tswang, yo o tswang ka dikgoro tsa ntlo ya me a tla go nkgatlhantsha fa ke boa ka kagiso kwa go bomorwa Amona, o tla nna wa ga Jehofa, mme ene yoo ke tla mo isa jaaka tshupelo e e fisiwang.” Fa Jefetha a ne a bona go tswa morwadie, ngwana wa gagwe yo o esi, a tla go mo kgatlhantsha fa a ne a boela gae kwa Misepa, a o ne a batla go tlhanogela maikano a gagwe? Nnyaa. O ne a re: “Ke buletse Jehofa molomo wa me, mme ga ke kgone go boela morago.” (Baatlh. 11:30, 31, 35) Jefetha o ne a boloka maikano a gagwe a a neng a a diretse Jehofa le fa seo se ne se raya gore o ne a sa tlhole a na le ngwana yo o neng a tla tsweledisa leina la gagwe. Maikano a ga Jefetha a ne a sa tshwane le maikano a lenyalo, mme go bo a ile a a boloka ke sekao se se molemo mo banneng le mo basading ba Bakeresete malebana le maikano a bone a lenyalo.